ไฟแนนเชียลไดเจสต์
BANPU เปลี่ยนบอร์ดล็อตเป็น 100 หุ้น
20 พ.ย. 2555

BANPU เปลี่ยนบอร์ดล็อตเป็น 100 หุ้น
บริษัท บ้านปู (BANPU) เปลี่ยนแปลงหน่วยการซื้อขายหุ้น (บอร์ดล็อต) จากเดิม 50 หุ้น เป็น 100 หุ้น มีผลตั้งแต่วันที่ 22 พ.ย. 2555 เนื่องจากราคาหุ้นปิดต่ำกว่า 500 บาท เป็นระยะเวลา 6 เดือนติดต่อกัน
นอกจากนี้ ศาลแพ่งได้อนุญาตให้ขยายระยะเวลาการอุทธรณ์คำพิพากษาคดีฟ้องร้องของนายศิวะ งานทวี และพวก ครั้งที่ 2 ออกไปจนถึงวันที่ 14 ธ.ค.นี้ จากที่ครบกำหนดในวันที่ 20 พ.ย. 2555
BLAND วิ่งฉิวคดีหุ้นกู้หมดอายุ
หุ้นบริษัท บางกอกแลนด์ (BLAND) ได้รับความสนใจอย่างมากในช่วงบ่ายของวันที่ 19 พ.ย.ที่ผ่านมา มีแรงไล่ซื้อจนราคาหุ้นดีดขึ้นปิดที่จุดสูงสุดของวันที่ 1.26 บาท บวก 0.05 บาท หรือ 4.13% หลังจากบริษัทแจ้งข่าวดี ศาลยกฟ้องกรณีผู้ถือหุ้นกู้ต่างประเทศรายหนึ่งฟ้องบริษัท คิดเป็นเงินประมาณ 59.13 ล้านบาท ดังนั้นบริษัทจะกลับรายการนี้มาเป็นรายได้อื่นในงบสิ้นสุดวันที่ 31 ธ.ค. 2555 
MATCH เพิ่มทุนขายทั่วไป
คณะกรรมการบริษัท แม็ทชิ่ง แม็กซิไมซ์ โซลูชั่น (MATCH) มีมติให้เพิ่มทุนจดทะเบียนจาก 317,461,429 บาท เป็น 535 ล้านบาท โดยการออกหุ้นใหม่จำนวน 217,538,571 หุ้น แบ่งเสนอขายประชาชนทั่วไปจำนวน 210 ล้านหุ้น ส่วนที่เหลือเป็นการปรับสิทธิใบสำคัญแสดงสิทธิซื้อหุ้นครั้งที่ 2 (MATCHW2)
บริษัทมีแผนที่จะใช้เงินเพิ่มทุนไปสร้างอาคารสำนักงาน สตูดิโอ และอาคารจัดเก็บอุปกรณ์ เพื่อเป็นที่ตั้งสำนักงานในกลุ่มทั้งหมดและเป็นสถานที่ถ่ายทำและจัดเก็บอุปกรณ์แทนสถานที่เดิมซึ่งเช่าอยู่ โดยคาดว่าจะเริ่มก่อสร้างได้ปลายปี 2556 และทยอยลงทุนในช่วงเวลา 12 ปี รวมประมาณ 700 ล้านบาท คาดว่าจะทำให้มีรายได้เพิ่มขึ้นและค่าใช้จ่ายลดลง 
APURE เพิ่มทุนขาย 5 ต่อ 1 
คณะกรรมการบริษัท อกริเพียว โฮลดิ้งส์ (APURE) มีมติให้เพิ่มทุนจาก 392,101,806.60 บาท เป็น 470,522,167.50 ล้านบาท โดยออกหุ้นจำนวน 112,029,087 หุ้น พาร์หุ้นละ 0.70 บาท รวม 78,420,360.90 บาท เสนอขายผู้ถือหุ้นเดิมสัดส่วน 5 ต่อ 1 ในราคาหุ้นละ 2.03 บาท ข่าวการเพิ่มทุนกดดันให้ราคาหุ้นลดลง 0.04 บาท ปิดที่ 2 บาท